Butikkerne i de små og mellemstore byer har i de senere år kæmpet for bare at få det til at løbe rundt. Corona, inflation og nethandel har nemlig lagt en kraftig dæmper på antallet af kunder i de fysiske butikker. I Hobro vil de problemet til livs ved at "rykke tættere sammen". - Vores gågade i Hobro er meget lang, og der sker rigtig meget lige nu, men der kommer desværre også til at være nogle tomme lokaler, og det vil vi gerne afgrænse, siger Lone Mikkelsen, bestyrelsesmedlem i Hobro Byforum. Forslaget til byens butikker kommer efter flere svære år, hvor inflationen har ædt af detailbranchen. Derfor står flere butikslokaler tomme, særligt i den øvre del af gågaden. - Vi må jo også erkende, at vi kan nok ikke redde det hele. Vi kan ikke fylde butikkerne ud deroppe, så er vi er også nødt til at se en konsekvens af, at det ikke er lykkedes de sidste 10 år, jamen hvad er det så, vi kan?, siger Lone Mikkelsen. "En fornuftig løsning" Hobro Byforum håber at kunne samle bymidten for derefter at slå nogle af de mindre, tomme butikslokaler sammen til få store. -  Dem, der gerne vil ind ude fra, de søger større lokaler i midtbyen, og så er vi nødt til at agere derefter, siger Lone Mikkelsen. Detailhandelsekspert Bruno Christensen fra Detailhandels Promotion mener, at forslaget som udgangspunkt er en fornuftig løsning. - Det er altid en fordel at have butikkerne samlet i et midtpunkt. Byens midte er byens hjerte og det er derfra pulsen den slår, siger han. Samtidig kan løsningen dog godt byde på faldgruber: - Det må helst ikke føre til en reducering i antallet af butikker, fordi jo færre butikker, jo mindre attraktiv er byen, siger Bruno Christensen. Men det er bestemt heller ikke intentionen med forslaget fra Hobro Byforum - Vi er ikke ude på at lukke dem, der er eksisterende, understreger Lone Mikkelsen. Hør mere om forslaget i videoen her:

Opsummering:
Hobros gågade skal være mere samlet for at komme de tomme butikslokaler til livs.